אסי עזר

ביוגרפיה

עזר נולד בחולון לאבי ומלכה. שירת בצה"ל בבסיס הדרכה של המשטרה הצבאית והשתחרר ב-2001 בדרגת סמל ראשון.
בתחילת דרכו כתב שירים וסיפורים באתר במה חדשה. הנחה בתוכנית האינטרנט "KIK", אך זאת הסתיימה לאחר חצי שנה של שידורים.

בטלוויזיה

בשנת 2004 השתתף בתחרות בחירת מנחה שותף בתוכנית "אקזיט", ובאפריל נבחר על ידי צופי התוכנית להצטרף אל המנחים לאחר פרישתו של מיכאל הנגבי. בסיומה של העונה השלישית של "אקזיט", פרש מהתוכנית יחד עם שירי מימון ומלי לוי.
בשנת 2006 השתתף בתוכנית המציאות "The Show" בערוץ 10, אשר נכשלה והורדה לאחר שתי תוכניות. באותה שנה החל לשמש ככתב שטח בתוכנית הערב בכבלים "ערב טוב עם גיא פינס" והגיש במקביל את התוכנית "האלופה חדר הלבשה" (עונה שנייה), אשר ליוותה את הטלנובלה "האלופה". בהמשך הגיש את תוכנית הסאטירה "מלכוד 24" בערוץ 24. לאחר שבערוץ הוחלט להוריד את התוכנית, היא עברה באביב 2008 לערוץ ביפ בשינויים קלים. בביפ התוכנית נקראה "דבר עם הסוכן שלי" והיא שודרה בערוץ במשך עונה אחת (18 תוכניות), אך הוחלט להורידה בעקבות נתוני צפייה נמוכים.
באוגוסט 2010 החל להגיש את תוכנית התרבות הלילית "בואו נדבר על זה" בערוץ 2. בסתיו 2011 החל להנחות את תוכנית השידוכים הדוקומנטרית "שלוש" בערוץ 2.
בהמשך חתם עזר על חוזה טאלנט בזכיינית "שידורי קשת", והנחה מספר שידורים. בין השנים 2008–2015 הנחה את תוכנית הריאליטי "האח הגדול" לצדו של ארז טל. ב-2015 פרש עזר מהתוכנית לטובת הנחיית "הכוכב הבא" ששודרה בסמיכות.
בחודש דצמבר 2008 העלתה "רשת" את השעשועון "תשיר את זה" בהנחייתו, אשר צולם בטרם נחתם חוזה הטאלנט עם "שידורי קשת". בחודש יוני 2009 שב לערוץ 24 והנחה את התוכנית "מה ש'תה שומע" (אשר שבה לעונה נוספת במאי 2013).
החל משנת 2011, עזר הוא הפרזנטור של קניון דן דיזיין סנטר. בהמשך צירף אליו את ידידתו רותם סלע לקמפיין.
מתחילת ספטמבר 2013 מנחה עזר את התוכנית "הכוכב הבא לאירוויזיון" לצד אסתי גינזבורג בעונה הראשונה, ולצד רותם סלע החל מהעונה השנייה. החל מיוני 2017 מנחים השניים יחד גם את ריאליטי הריקודים של קשת, רק רוצים לרקוד. מיולי 2018 הם מנחים יחדיו גם את התוכנית "נינג'ה ישראל" בקשת 12, כאשר נוספים אליהם ניב רסקין רותם ישראל כשדרנים.
הנחה, יחד עם לוסי איוב בר רפאלי וארז טל, את אירוויזיון 2019.

"להיות איתה"

עזר כתב ויצר את הסדרה "להיות איתה", בכיכובם של אביב אלוש ורותם סלע. הסדרה שודרה לראשונה בנובמבר 2013 בשידורי "קשת". הסדרה מבוססת על חיי הנעורים של עזר בעיר חולון. בהקרנת הבכורה אמר "גדלתי בחולון לאבא אופה, אמא שיש לה מינימרקט. מי חלם בכלל שאני אעמוד פה עם סדרה שכתבתי, זה מטורף בעיני. כנראה שאם אתה מאמין מספיק ורוצה מספיק זה קורה".
בעקבות הצלחת הסדרה באוקטובר 2015 נמכרה לארצות שונות ביניהן הולנד ורוסיה שכל אחת מהן העלתה גרסה מקומית לסדרה. בינואר 2014, "קשת" אישרה הפקת עונה שנייה לסדרה, ששידורה החל בחודש מאי 2017.

ברדיו

החל מסוף שנת 2013 מגיש אסי עזר את תוכנית הבוקר של רדיו תל אביב, לצד דפנה לוסטיג והחל מ-2015 לצד רותם סלע. במהלך השידורים הוגשו נגדו תביעות, הדוגמנית נטלי דדון הגישה נגדו תביעה בטענה כי פגע בשמה הטוב, הרשות השנייה לטלוויזיה ולרדיו פתחה בהליכים נגד תחנת הרדיו, לאחר שעזר השמיע הקלטות של גניחות, משכנתו שקיימה יחסי מין.

חיים אישיים ופעילות בקהילה הלהט"בית

באפריל 2005 הכריז בגלוי עזר על נטייתו המינית ההומוסקסואלית בראיון למגזין "ידיעות אחרונות". מאז, הפך לפעיל מרכזי למען שוויון זכויות לקהילה הלהט"בית בישראל. באוקטובר 2009 הכתיר המגזין האמריקאי "אאוט", מגזין התרבות לקהילה ההומו-לסבית הנחשב והנפוץ בעולם, את אסי עזר כאחד ממאה הלהט"בים המשפיעים ביותר בעולם לשנת 2009 בשל העובדה כי תרומתו מכרעת כהומו מוצהר המגיש תוכנית מרכזית בפריים טיים של ערוץ שידור מרכזי בישראל.
בשנת 2010 הגיש בערוץ 2 את הסרט הדוקומנטרי הקצר "אמא, אבא, יש לי משהו לספר לכם", המספר את סיפורו האישי ביציאה מהארון.
ב-2011 החל עזר במסע הסברה לקידום הקהילה ההומו-לסבית הישראלית בארצות הברית מטעם ארגון "הלל" העולמי. במסע מעביר עזר הרצאות על סרטו "אמא ואבא, יש לי משהו לספר לכם" ועל הקהילה הלהט"בית בישראל בקמפוסים שונים ברחבי ארצות הברית.
ביוני 2016 נישא עזר בברצלונה לאדריכל הספרדי אלברט אסקולה-בנט. באוקטובר אותה שנה שודר סרט תיעודי שיצר עזר בשם "הוא גם האלוהים שלי", המספר את סיפור נישואיו עם בן זוגו ומביא את רגשותיו הדתיים בהקשר זה.